題三教三隠三仙三賢畫軸
作者：釋善珍
朝代：宋

paragraphs: 瞿曇李耳東家丘，不生虞夏生衰周。
世亂殺奪無時休，佛現身作大慈舟。
老務靜治銷戈矛，孔以筆誅著春秋。
學佛亦有絕世流，學老曾見飛昇不。
最後三人師孔氏，氣節雖同窮達異。
淵明不仕義熙歲，傾家釀秫供一醉。
翰林謫仙與蘇二，卒以蛾眉招衆忌。
脫靴偶忤高力士，觸撥玉環良細事。
誰知紹述丞相嗔，銅駝陌上荒荆榛。
僧伽擁扶度鯨海，虜酋過墳禁樵採，使我掩卷增感慨。